S-55/2016

Mál þetta, sem dómtekið var 30. mars sl., höfðaði lögreglustjórinn á Suðurnesjum með ákæru 15. febrúar 2016 á hendur ákærða, S-kk-þgf Þ-kk-þgf F-kk-þgf, ... Reykjanesbæ:

I

„Fyrir líkamsárás, með því að hafa aðfaranótt sunnudagsins 25. maí 2014, fyrir framan ... í Reykjanesbæ, ráðist með ofbeldi á A, með því að kýla A í höfuðið þannig að A hentist utan í bílskúrshurð og missti við það gleraugu sín í jörðina. Í kjölfar þess beygði A sig eftir gleraugunum, veittist ákærði að honum með hnefahöggum og spörkum þannig að A féll í jörðina. Afleiðingar árásarinnar voru þær að A hlaut mar og var blóðhlaupin við hægri augnkrók, bólgur og þrota á enni hægra megin, sár og bólgur ofan við hægri geirvörtu þvert yfir bringu. Einnig hlaut A sár á fingrum og báðum hnjám. Auk þess sem hann var verulega stífur í hnakka og hafði skerta hreyfigetu um allan hálshrygg.

Telst háttsemi þessi varða við 1. mgr. 217. gr. almennra hegningarlaga nr. 19/1940, sbr. 10. gr. laga nr. 20/1981 og 110. gr. og 123. gr. laga nr. 82/1998.

II

[---]

III

Fyrir umferðalagabrot, með því að hafa skömmu eftir að þeir atburðir áttu sér stað sem greint er frá í ákæruliðum I og II, ekið bifreiðinni X, norður Vallarás inn Bergás til suðausturs, beygt inná Völuás til norðurs þar sem hann stöðvaði bifreiðina fyrir framan Völuás 4 í Reykjanesbæ, án þess að hafa öryggisbelti spennt við aksturinn og undir áhrifum áfengis (vínandamagn í blóði 1,46‰). Þegar á lögreglustöðina var komið neitaði ákærði að veita atbeina sinn við rannsókn málsins með því að neita að veita lögreglu þvagsýni vegna rannsóknar málsins.

Telst háttsemi þessi varða við 1., sbr. 3. mgr. 45. gr., 3. mgr. 47. gr., sbr. 102. gr. og 1. mgr. 71. gr. sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997.

IV

Fyrir brot gegn lögreglulögum og umferðarlagabrot, með því að hafa á sama tíma og greinir í ákærulið III, hunsað fyrirmæli lögreglu um að nema staðar og haldið áfram norður Vallarás inn Bergás til suðausturs, beygt til hægri inn á Bergás án þess að nema staðar eins og gefið er til kynna með umferðarmerkinu stöðvunarskyldu, þá gaf ákærði ekki stefnuljós er ákærði ók inn Bergásinn. Ákærði stöðvaði ekki för sína fyrr en hann ók utan í kyrrstæða bifreið fyrir framan Völuás 4 í Reykjanesbæ. Meðan á eftirför lögreglu stóð voru ákærða gefin ítrekuð stöðvunarmerki með forgangsmerkjum, hljóðbúnaði og ljóskösturum lögreglubifreiðarinnar. Hraðamæling fór fram með jöfnu millibili meðan á eftirför lögreglu stóð og náði ákærði mest 81 kílómetra hraða á klukkustund, að teknu tilliti til vikmarka við Vallarás til móts við hús nr. 14, þar sem leyfður hármarkshraði er 30 kílómetrar á klukkustund.

Telst háttsemi þessi varða við 19. gr., sbr. 41. gr. lögreglulaga nr. 90/1996 og 2. mgr. 25. gr., 31.gr.,1. mgr. 37. gr., sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar og til greiðslu alls sakarkostnaðar.

Þess er einnig krafist að ákærði verði dæmdur til sviptingar ökuréttar, skv. 101. og 102. gr. umferðarlaga nr. 50/1987, sbr. 18. gr. laga nr. 66/2006.“

Kröfur ákærða í málinu eru þær að honum verði ekki gerð refsing vegna þeirrar háttsemi sem ákæruliður I tekur til, en að öðru leyti verði honum gerð sú vægasta refsing sem lög leyfa.

Niðurstaða:

Ákærði játaði sök í málinu við þingfestingu þess 30. mars sl. eftir að sækjandi hafði fallið frá sakargiftum samkvæmt ákærulið II. Að mati dómara samrýmist játning ákærða gögnum málsins. Brot ákærða samkvæmt ákæruliðum I, III og IV teljast því sönnuð og eru þau réttilega heimfærð til refsiákvæða í ákæru.

Samkvæmt vottorði sakaskrár ríkisins á ákærði lítilsháttar sakaferil að baki. Að fyrri brotum ákærða virtum og þeim tíma sem frá brotunum er liðinn er það mat dómsins að sakaferill ákærða geti ekki haft áhrif við ákvörðun refsingar hans nú.

Ákærða til málsbóta horfir játning hans. Þá er upplýst að hann hefur eftir að hann framdi brotin gengist undir áfengismeðferð. Að þessu gættu en að öðru leyti að brotum ákærða virtum þykir refsing hans hæfilega ákveðin 30 daga fangelsi og 230.000 króna sekt, sbr. heimildarákvæði 4. mgr. 77. gr. almennra hegningarlaga nr. 19/1940, og komi 16 daga fangelsi í stað sektarinnar verði hún eigi greidd innan fjögurra vikna frá birtingu dómsins.

Eftir atvikum þykir rétt að fresta fullnustu fangelsisrefsingar ákærða og skal sá hluti refsingarinnar falla niður að liðnum tveimur árum frá uppkvaðningu dóms þessa að telja haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Þá þykir rétt, svo sem krafist er í ákæru og samkvæmt 101. og 102. gr. umferðarlaga nr. 50/1987, að svipta ákærða ökurétti í 1 ár og 9 mánuði frá 25. maí 2014 að telja, en þann dag var ákærði sviptur ökurétti til bráðabirgða af lögreglustjóranum á Suðurnesjum.

Samkvæmt niðurstöðu málsins, sbr. 1. mgr. 218. gr. laga nr. 88/2008 um meðferð sakamála, verður ákærða gert að greiða allan sakarkostnað. Ákærði dæmist því til að greiða kostnað samkvæmt framlögðu sakarkostnaðaryfirliti lögreglustjóra, að frádregnum 20.000 króna kostnaði vegna öflunar áverkavottorðs, sbr. ákærulið II. Ákærði greiði einnig þóknun skipaðs verjanda síns, S-kk-ef S-kk-ef hdl., sem hæfilega þykir ákveðin eftir umfangi málsins og með hliðsjón af tímaskýrslu verjanda svo sem í dómsorði greinir að virðisaukaskatti meðtöldum. Ákærði greiði enn fremur útlagðan ferðakostnað verjanda, 11.507 krónur.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, S-kk-nf Þ-kk-nf F-kk-nf, sæti fangelsi í 30 daga, en fresta skal fullnustu fangelsisrefsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði greiði 230.000 króna sekt til ríkissjóðs og komi 16 daga fangelsi í stað sektarinnar verði hún eigi greidd innan fjögurra vikna frá birtingu dómsins.

Ákærði er sviptur ökurétti í 1 ár og 9 mánuði frá 25. maí 2014 að telja.

Ákærði greiði 323.824 krónur í sakarkostnað, þ.m.t. þóknun skipaðs verjanda síns, S-kk-ef S-kk-ef hdl., 214.918 krónur að virðisaukaskatti meðtöldum, og ferðakostnað lögmannsins 11.507 krónur.

K-kk-nf H-kk-nf